[Foto’s] Ses op pad na ‘rooftog’ vasgetrekFoto: SAPD Ses vermeende rowers is in hegtenis geneem toe polisiebeamptes in Limpopo hulle voorgelê het toe hulle glo op pad was om ŉ sakeonderneming in Tzaneen te beroof. Lt.kol. Moatshe Ngoepe, woordvoerder van die polisie, het gesê polisiebeamptes van Tzaneen het Maandag saam met lede van die provinsiale opsporingspan, die provinsiale algemene speurspan, die taktiese reaksie-eenheid en die polisie se lugvleuel inligting opgevolg en die verdagtes se Mercedes Benz-motor op ŉ pad buite Tzaneen gewaar. Toe die beamptes probeer om die voertuig voor te keer, het die verdagtes weggejaag en in die ry op die polisiebeamptes losgebrand. “ŉ Hoëspoedjaagtog het gevolg en die verdagtes het beheer oor hul motor verloor en van die pad gery en teen ŉ heining gebots,” het Ngoepe gesê. Die polisie het onmiddellik die ses insittendes, tussen die ouderdomme van 28 en 38 jaar oud, in hegtenis geneem. Daar is ook op twee 9 mm-vuurwapens, twee magasyne, ŉ selfoonseinblokkeerder, ŉ tweerigting-radio en die Mercedes Benz beslag gelê. ŉ Voorlopige ondersoek het getoon dat daar met die voertuig se onderstelnommer gepeuter is. Die polisie het ook later op ŉ Audi-voertuig, in besit van dieselfde groep verdagtes, beslag gelê. Die Audi is vroeër in Ivory Park in Gauteng gesteel. “Die verdagtes is afkomstig van gebiede rondom Tzaneen, Tembisa in Gauteng en Swaziland. Hulle sal aangekla word van poging tot moord, sameswering tot gewapende roof, die besit van ŉ selfoonseinblokkeerder, die besit van gesteelde voertuie en die onwettige besit van vuurwapens en ammunisie,” het Ngoepe gesê. Die verdagtes sal binnekort in die Tzaneen-landdroshof verskyn.